CELEX: 62020TN0020
Language: et
Date: 2020-01-14 00:00:00
Title: Kohtuasi T-20/20: 14. jaanuaril 2020 esitatud hagi – Intertranslations (Intertransleïsions) Metafraseis versus parlament

23.3.2020   
            
            
               ET
            
            
               Euroopa Liidu Teataja
            
            
               C 95/35
            
         
      14. jaanuaril 2020 esitatud hagi – Intertranslations (Intertransleïsions) Metafraseis versus parlament
      (Kohtuasi T-20/20)
      (2020/C 95/46)
      Kohtumenetluse keel: inglise
      
         Pooled
      
      
         Hageja: Intertranslations (Intertransleïsions) Metafraseis AE (Kallithea Attikis, Kreeka) (esindaja: advokaat N. Korogiannakis)
      
         Kostja: Euroopa Parlament
      
         Nõuded
      
      Hageja palub Üldkohtul:
      
                  —
               
               
                  tühistada Euroopa Parlamendi 5. detsembri 2019. aasta otsus paigutada ta teisele kohale hankes TRA/EU19/2019: tõlketeenused, osa 5 (tõlkimine inglise keelde);
               
            
                  —
               
               
                  kohustada Euroopa Parlamenti hüvitama hagejale lepingu mittesõlmimisest tuleneva kahju;
               
            
                  —
               
               
                  teise võimalusena kohustada Euroopa Parlamenti hüvitama hagejale saamata jäänud tulu;
               
            
                  —
               
               
                  mõista Euroopa Parlamendilt välja hageja kulud seoses hagi esitamisega ja seda ka juhul, kui käesolev hagi jäetakse rahuldamata.
               
            
         Väited ja peamised argumendid
      
      Hagi põhjenduseks esitab hageja viis väidet.
      
                  1.
               
               
                  Esimene väide, et tegemist ei ole piisava põhjendusega – põhjendamiskohustuse rikkumine, ELTL artikli 296, finantsreeglite määruse (EL) 2018/1046 (1) I lisa 1. peatüki („Ühissätted“) 1. jao, punkti 31 rikkumine, delegeeritud määruse (EL) 2019/715 (2) artikli 89 rikkumine – oluliste vorminõuete ja õiguse tõhusale õiguskaitsevahendile rikkumine.
                  
                              —
                           
                           
                              Hageja leiab, et põhjendus ei ole käesoleval juhul piisav, sest selles ei ole konkreetselt öeldud, millise alamkriteeriumi täitmata jätmise eest on väidatava tõlkevea puhul punkte maha võetud. Seetõttu ei mõista hageja, mille puhul on tegemist veaga, samuti ei saa ta analüüsida ja vastuargumente esitada.
                           
                        
            
                  2.
               
               
                  Teine väide, et tegemist on ilmse hindamisveaga.
                  
                              —
                           
                           
                              Hinnang sisaldab mitut ilmset hindamisviga seoses alamkriteeriumidega „stiil – selgus“, „soravus – kirjavahemärgid“„esitlus ja täpsus“ ning „vale tõlge“.
                           
                        
            
                  3.
               
               
                  Kolmas väide, et hindamiskriteeriumid ei ole selged – samade kriteeriumide topeltkasutus – punktide andmine sama hankekriteeriumi eest kahe erineva hindamiskriteeriumi all.
                  
                              —
                           
                           
                              Üks vigade tüüp on ebaselge, sest tehnilises kirjelduses puudub konkreetne analüüs ja tegemist ei ole tõlketöös vajaliku tehnilise nõudega. Tehnilises kirjelduses on samuti ette nähtud samade punktide hindamine kahe erineva kriteeriumi all ja sellega moonutatakse hindamistulemust.
                           
                        
            
                  4.
               
               
                  Neljas väide, et rikutud on finantsreeglite määruse (EL) 2018/1046 I lisa [punkti] 21.2 – pakkumuste hindamise kriteeriumide ebasobiv kaal.
                  
                              —
                           
                           
                              Hind loeb ainult 33 %, kvaliteet aga 66 % ning seetõttu on hinnal väga väike tähtsus, mis neutraliseerib hankemenetluses hinnateguri, soodustab ebaproportsionaalselt kalli teenuse kasuks otsustamist ja seega halba eelarvekasutust.
                           
                        
            
                  5.
               
               
                  Viies väide, et rikutud on tehnilisi kirjeldusi ja finantsreeglite määruse (EL) 2018/1046 artiklit 175 seoses ooteajaga.
                  
                              —
                           
                           
                              Hoolimata Euroopa Parlamendi teatest, et vaidlusaluse lepingu allkirjastamine peatatakse, sisaldus Euroopa Liidu Teatajas teade, et leping allkirjastati juba 4. detsembril 2019 ja avaldatud ei ole parandust, mistõttu on rikutud tehnilisi kirjeldusi ja finantsreeglite määrust (EL) 2018/1046 seoses ooteajaga.
                           
                        
            
         (1)  Euroopa Parlamendi ja nõukogu 18. juuli 2018. aasta määrus (EL, Euratom) 2018/1046, mis käsitleb liidu üldeelarve suhtes kohaldatavaid finantsreegleid ja millega muudetakse määrusi (EL) nr 1296/2013, (EL) nr 1301/2013, (EL) nr 1303/2013, (EL) nr 1304/2013, (EL) nr 1309/2013, (EL) nr 1316/2013, (EL) nr 223/2014 ja (EL) nr 283/2014 ja otsust nr 541/2014/EL ning tunnistatakse kehtetuks määrus (EL, Euratom) nr 966/2012 (ELT 2018, L 193, lk 1).
      
         (2)  Komisjoni 18. detsembri 2018. aasta delegeeritud määrus (EL) 2019/715 raamfinantsmääruse kohta asutustele, mis on asutatud Euroopa Liidu toimimise lepingu ja Euroopa Aatomienergiaühenduse asutamislepingu alusel ning millele osutatakse Euroopa Parlamendi ja nõukogu määruse (EL, Euratom) 2018/1046 artiklis 70 (ELT 2019, L 122, lk 1).